**Önkormányzat**

**Csánig**

**Cs/338-12/2022.**

**J e g y z ő k ö n y v**

Csánig község Önkormányzatának Képviselő-testülete 2022. október 24-én, hétfőn 16.00 órakor a Faluházban megtartott üléséről.

**Jelen voltak:** Joó Ferenc polgármester, Győrvári György Szilárd alpolgármester, Tömböly Lajos képviselő, Varga Tamás képviselő

**Tanácskozási joggal vett részt:** Böröndyné Nagy Anikó aljegyző

**Meghívottak:** Csóka Géza pénzügyi ügyintéző

**Lakosság részéről megjelent:** 2 fő

Joó Ferenc polgármester köszöntötte a megjelenteket, megállapította, hogy a 4 képviselőből jelen van mind a 4 fő, az ülés határozatképes, azt megnyitotta.

**Napirendre az alábbi javaslatot tette:**

1. Közbiztonság helyzetéről szóló beszámoló
2. Az önkormányzat 2022. évi költségvetéséről szóló rendelet módosítása
3. Általános iskolai felvételi körzetek kijelölésének véleményezése

Képviselő-testület a javasolt napirenddel egyhangúlag egyetértett.

**Joó Ferenc polgármester:** Tájékoztatja a képviselő-testületet arról, hogy a rendkívüli ülésen az 53/2022.(X.5.) számú határozatban adminisztrációs hiba történt a falugondnok helyettesítési ideje kapcsán. Helyesen Balter János falugondnok 2022. október 10-től 2022. október 12-ig továbbá – 2022. október 24-től 2022. október 28-ig, valamint 2022. november 14-től 2022. november 18-ig (13 munkanap) továbbképzésen való részvétele miatt korábban az önkormányzatnál falugondnoki teendőket ellátó Joó Ferenc 9654 Csánig Kövecses utca 4/a szám alatti lakost megbízási szerződéssel helyettesként foglalkoztatja.

A képviselő-testület a tájékoztatást tudomásul vette.

**1. Napirend**

Közbiztonság helyzetéről szóló beszámoló

**Előadó:** Joó Ferenc polgármester

Írásos beszámoló a jegyzőkönyv mellékleteként csatolva.

**Joó Ferenc polgármester:** A beszámoló a képviselő-testület részére kiküldésre került. Úgy gondolja, hogy a képviselő-testület tagjai elolvasták a beszámolót. Az őrsparancsnok jelezte, hogy nem tudnak eljönni az ülésre. Kérdezi, hogy van-e kérdés a napirend kapcsán. Amennyiben nincsen kérdés kéri a közbiztonság helyzetéről szóló beszámoló elfogadását.

Kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatot hozta:

**54/2022. (X.24.) számú határozat:**

Csánig Község Önkormányzatának Képviselő-testülete a közbiztonság helyzetéről szóló beszámolót elfogadja.

**Felelős:** Joó Ferenc polgármester

**Határidő:** azonnal

**2. Napirend**

Az önkormányzat 2022. évi költségvetéséről szóló rendelet módosítása

**Előadó:** Csóka Géza pénzügyi ügyintéző

Írásos előterjesztés, rendelet-tervezet, indokolások és az előzetes hatásvizsgálat a jegyzőkönyv mellékleteként csatolva.

**Csóka Géza pénzügyi ügyintéző:** A költségvetés módosításában többnyire a képviselő-testület által már elfogadott határozatokat építette be, melyeket nem szeretne részletezni. Az önkormányzat részére a bevételi oldalra plusz bevételi források érkeztek: ilyen a szociális ágazati pótlék. Az előző költségvetési rendelet módosítása óta összesen 411.972,-Ft-ot kapott az önkormányzat a falugondnok, illetve a szociális házi segítségnyújtó ágazati pótlékára. Az önkormányzat a kiseső iparűzési adó kompenzálására, két részletben összesen 645.290,-Ft-ot kapott, illetve a májusi állami támogatás elszámolásából adódóan szociális étkeztetésre 90.412,-Ft-ot. Kéri a képviselő-testület döntését.

Kérdés, hozzászólás:

**Joó Ferenc polgármester:** Kéri az előterjesztéshez csatolt rendelet-tervezet elfogadását. Kéri a képviselő-testület döntését.

Más kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi rendeletet alkotta:

Csánig Község Önkormányzata Képviselőtestületének 11/2022.(X.25.) önkormányzati rendelete az önkormányzat 2022. évi költségvetéséről szóló 2/2022.(II.22.) önkormányzati rendelete módosításáról.

A rendelet a jegyzőkönyvhöz csatolva.

**3. Napirend**

Általános iskolai felvételi körzetek kijelölésének véleményezése

**Előadó:** Joó Ferenc polgármester

Írásos előterjesztés, határozati javaslat és a Sárvári Tankerületi Központ tájékoztató levele a Tájékoztatóval a jegyzőkönyv mellékleteként csatolva.

Kérdés, hozzászólás:

**Joó Ferenc polgármester:** Csánig zsák település, Vas megye északi csücskében lehetőség sincs arra, hogy más hova járjanak a gyerekek iskolába. Kéri képviselő-társait, hogy az előterjesztéshez csatolt határozati javaslatot fogadják el. Kéri a képviselő-testület döntését.

Más kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatot hozta:

**55/2022. (X.24.) számú határozat:**

Csánig község Önkormányzatának Képviselő-testülete úgy dönt, hogy a 2023/2024. tanévre vonatkozóan is egyetért a Sárvári Tankerületi Központ által közzétett és a Központ illetékességi területén működő általános iskolák felvételi körzetével, abban változást nem tart szükségesnek.

**Felelős:** Joó Ferenc polgármester

**Határidő: közlésre:** 2022. október 31.

**Tájékoztatás:**

**Joó Ferenc polgármester:** Lehetőség adódna a településen gyógyszer automata elhelyezésére. Ehhez az önkormányzatnak egy helyet kellene biztosítani, továbbá a gép működtetéséhez áramot és internetkapcsolatot. Az automatában vényköteles gyógyszereket nem lehetne vásárolni, hanem gyógyszernek nem minősülő készítményeket. Véleménye szerint biztos, hogy nem lenne rossz egy ilyen automata, de több tényezőt mérlegelve nem javasolja a gyógyszer automata kihelyezését. Ebben a gazdasági helyzetben nem kíván helyiséget biztosítani, továbbá a készítményeket fagymentes helyen kell elhelyezni. A próbaüzemelés során lenne csak ingyenes a szolgáltatás, de utána fizetni kellene. Úgy gondolja, ha mindenképpen Répcelakra kell átmenni orvoshoz, akkor a gyógyszert is ki tudják váltani helyben. Nem látja értelmét, hogy költségbe verje magát az önkormányzat, hiszen ezek a készítmények szinte minden háztartásban megtalálhatóak. Az automatát egy teljesen nyitott helyre kellene elhelyezni, hogy mindenki hozzáférjen. Sajnos a buszmegálló ablakait is kiverik, kirúgják. Nem tudja, hogyan mi történne, ha a faluház elé kiraknák a gyógyszer automatát. Kéri a képviselő-testület véleményét.

Kérdés, hozzászólás:

**Böröndyné Nagy Anikó aljegyző:** Gyógyszertár és gyógyszer értékesítésről lévén szó, megkérdezték a Gyógyszerészeti és Élelmezés-Egészségügyi Intézetet, aki az engedélyeket kiadja, hogy tudnak-e arról, hogy van kezdeményezés az intelligens mini gyógyszertárra. A hölgy azt mondta a telefonba, hogy nem tud róla, hogy ilyen engedélyt kiadtak, de megígérte, hogy utána fog nézni. Sajnos a mai napig nem jelzett vissza.

**Joó Ferenc polgármester:** Aki egyetért azzal, hogy ne helyezzenek el gyógyszer automatát, akkor az kézfeltartással jelezze. Kéri a képviselő-testület döntését.

Más kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatot hozta:

**56/2022. (X.24.) számú határozat:**

Csánig község Önkormányzatának Képviselő-testülete megtárgyalta az Arco-Verde Kft. ajánlatát, és úgy dönt, hogy nem kíván részt venni a felkínált SOS Pharmatic intelligens mini gyógyszertári rendszer bevezetési teszt időszakában.

**Felelős:** Joó Ferenc polgármester

**Határidő:** azonnal

Miután több napirend nem volt, Joó Ferenc polgármester a megjelenést megköszönte, az ülést

bezárta.

k.m.f

**Joó Ferenc dr. Kiss Julianna**

**polgármester jegyző**